

পাঠ 21
ইসহাকের জন্য স্ত্রী খোঁজা
শিক্ষকের নির্দেশিকা  ·  দেখো, শোনো ও বাঁচো – বই 1: ঈশ্বরের সঙ্গে শুরু
	উদ্দেশ্য
	শিশুদের শেখানো যে, আমরা ঈশ্বরের উপর ভরসা করলে তিনি আমাদের স্পষ্টভাবে পথ দেখান।

	শাস্ত্রপাঠ
	আদিপুস্তক 24:1-31; 24:50-67

	মুখস্থ পদ
	আদিপুস্তক 24:27
“সদাপ্রভুর প্রশংসা হোক … যিনি তাঁর দয়া ও বিশ্বস্ততা ত্যাগ করেননি …”



পাঠ উপস্থাপন
শুরুর কথা
শিশুদের বলতে বলুন, তাদের পরিবার বিয়ের জন্য কী কী প্রস্তুতি নেয়।
আজকের শিক্ষার মূল বিষয়গুলি
1.	অব্রাহাম এখন খুব বৃদ্ধ মানুষ আর তাঁর ছেলে ইসহাক তখনও অবিবাহিত। তাই তিনি তাঁর বিশ্বস্ত চাকরকে ডেকে ইসহাকের জন্য একজন স্ত্রী খুঁজে আনতে বললেন। চাকরটিকে অনেক দূর যেতে হল, অব্রাহাম যে দেশ থেকে এসেছিলেন সেখানে ফিরে। কারণ অব্রাহাম চাননি ইসহাক প্রতিজ্ঞাত দেশ ছেড়ে যায়, আবার এও চাননি যে তাঁরা যে পৌত্তলিক গোষ্ঠীদের মধ্যে বাস করছিলেন তাদের থেকে ইসহাক স্ত্রী নিক। অব্রাহাম চাকরকে একটি বিশেষ শপথ করালেন যে সে তার প্রভুর নির্দেশ মেনে চলবে। ছবি 21 দেখান। অব্রাহাম চাকরকে এও বললেন যে খোঁজার কাজে ঈশ্বর তাকে পথ দেখাবেন (24:1-9)।
2.	চাকরটি উপহারে বোঝাই অব্রাহামের 10টি উট নিয়ে নাহোরের শহরে গেল এবং ইসহাকের জন্য সঠিক স্ত্রী খুঁজে পেতে ঈশ্বরের কাছে পথ দেখানোর প্রার্থনা করল (24:10-14)।
3.	চাকরটি যখন শহরের বাইরের কূপের কাছে তার উটগুলোকে বিশ্রাম দিচ্ছিল, তখন রিবিকা নামে এক সুন্দরী যুবতী তার পরিবারের জন্য জল আনতে এল। সে সানন্দে অব্রাহামের চাকর ও তার উটগুলোর জন্য জল তুলে দিল। তখন চাকরটি বুঝল সে-ই ইসহাকের উপযুক্ত স্ত্রী (24:15-21)।
4.	চাকরটি রিবিকার পরিবারের সঙ্গে দেখা করতে গিয়ে জানতে পারল যে সে অব্রাহামের নিজের ভাইয়ের মেয়ে! পথ দেখানো ও প্রার্থনার উত্তর দেওয়ার জন্য সে ঈশ্বরের প্রশংসা করল (24:22-27)।
5.	অব্রাহামের চাকরকে রিবিকার বাড়িতে স্বাগত জানানো হল এবং বিয়ের ব্যবস্থা তখনই ঠিক হয়ে গেল (24:28-31, 50-61)। চাকরটি তাঁর বিশ্বস্ত পথনির্দেশের জন্য বারবার ঈশ্বরকে ধন্যবাদ জানাল।
6.	এভাবেই রিবিকা ইসহাকের স্ত্রী হলেন (24:62-67)।
7.	অব্রাহাম 175 বছর বয়সে মারা গেলেন। সারা জীবন তিনি পথ দেখানোর জন্য ঈশ্বরের উপর ভরসা করেছিলেন। ঈশ্বর অব্রাহামকে তাঁকে অনুসরণ করতে আহ্বান করেছিলেন এবং তিনি অব্রাহাম ও তাঁর বংশধরদের আশীর্বাদ করেছিলেন, ঠিক যেমন তিনি প্রতিজ্ঞা করেছিলেন।
মুখস্থ পদটি মনে গেঁথে দিন
গল্পের প্রতি আমাদের সাড়া
আমরা এই চাকরের দৃষ্টান্ত থেকে শিখতে পারি, যে জানত ঈশ্বরের সাহায্য ছাড়া সে অব্রাহামের নির্দেশ পালন করতে পারবে না। তাই সে প্রার্থনা করল এবং তারপর তাঁর বিশ্বস্ত পথনির্দেশের জন্য বারবার ঈশ্বরকে ধন্যবাদ দিল। ঈশ্বর কীভাবে তাকে পথ দেখিয়েছেন তা সে অন্যদেরও বলল।
আপনার নিজের জীবনে ঈশ্বরের পথনির্দেশের একটি দৃষ্টান্ত বলুন।

পাঠ 21 – ইসহাকের জন্য স্ত্রী খোঁজা	পৃষ্ঠা




